POSEBNI OTISAK IZ ,VJESNIKA“ 
ETNOGRAFSKOG MUZEJA U ZAGREBU 
KNJ. II SV. 3—4 


ŠMALCELJ IVO (TRAVNIK): 


PRERADA I UPOTREBA VUNE 
U SELJAČKOJ KUĆI U OKOLICI TRAVNIKA 


ŠTAMPA DRŽAVNE ŠTAMPARIJE KRALJEVINE JUGOSLAVIJE 
BEOGRAD 1936 


Prerada i upotreba vune u seljačkoj kući 
u okolici Travnika 


Od davnine bavi se čovjek u svojoj kućnoj radinosti i preradom 
vune. Prolistamo li stare kronike, susrećemo se s vunom u svim krajevima 
svijeta, pa i u svako doba. Koliko je god vuna univerzalan artikl, toliko 
je opet njezina upotreba, a napose prerada, različna; ne samo kod pojedinih 
naroda, već.i u raznim krajevima jednog te istog naroda. Kako je danas 
stvorena zasebna ,Nauka o vuni“, koja služi za tačno ispitivanje i odre- 
đivanje svih mogućih stvari koje se odnose na vunu i njezinu upotrebu, a 
proširila se i industrija vune, to su i temeljne zasade i znanja o vuni u 
narodu postala interesantna, pa ih je potrebno oteti zaboravu, da upućeni 


faktori vide šta je dobro, šta zlo, šta bi se moglo izmijeniti, šta njon : 


a šta mora i dalje ostati kao neophodno potrebno. 

Kako sam prošlo ljeto sproveo u Travniku i njegovoj bližoj i daljoj 
okolici, a zahvaljujući osobitom sticaju okolnosti i susretljivosti našega 
naroda, to ću pokušati da opišem u kratkim crtama upotrebu i preradu 
vune u okolici Travnika s osobitim obzirom na seljačku kuću i seljačko 
gazdinstvo, jer se glavna količina vune preradi u njemu, dok se trgovci, 
tu i tamo, bave jedino finansiranjem seljačkog posla. 

Biće mi osobito drago, ako ovaj moj prikaz posluži što boljem 
upoznavanju životnih prilika našeg seljaka koji se danas, ne samo kod nas, 
već i u čitavoj Evropi smatra nosiocem narodne kulture. 

Travnik leži pod Vlašićem, a jednim dijelom i na samim padinama 
Vlašića, čuvenog sa svoga ovčarstva. Kroz Travnik protječe rječica Lašva 
koja dijeli svojom kotlinom dva gorska sistema i to: vapnenasti vlašički 
s lijeve strane, i škriljasti vilenički s desne strane. Lijeva vapnenasta strana 
s Vlašićem kao centrom i okosnicom pretstavlja glavno ovčarsko i vunsko 
područje, dok je desna strana siromašna ovcama i rijedak je seljak koji 
“goji više od dvadeset ovaca, Oni naime drže samo toliko za ,pripašu“, 
koliko misle u: jesen zaklati za ,pastrmu“ (suho ovčje meso). Prema tome 
i glavna količina vune dobiva se na lijevoj strani Lašve tj. u području 
Vlašića. Glavna su sela, poznata po preradi vune, Guča-Gora sa poznatim 
monumentalnim franjevačkim samostanom, Maline, Jezerca, Dub, Doglode itd. 
Sela na zapadu i jugozapadu Vlašića kao Koričani, Vitovlje, Karaula 

i neka druga prerađuju također mnogo vune, ali u glavnom za kućnu 
potrebu, dok se gore spomenuta bave preradom vune najviše u sukno za 
travničke trgovce. ' 

Vuna se prerađuje u razne produkte, od kojih najvažnije navodim ovdje: 

1) Glavni je produkt svakako sukno, koje nekim kućama donosi 
lijepu zaradu. (O produkciji sukna govorim kasnije). 

2) Salvare, — tkanje slično suknu samo se, za razliku od ovoga, 
uzimlju 2 žice pri osnivanju na stanu, a služi za izradu istoimene odjeće. 

3) Ćebeta — pokrivala koja služe i stoci i ljudima. 

4) Razna pletiva kao čarape, priglavke (terluci) i dokoljenice (tozluci), 
rukavice, narukvice itd. 

5) Uporaba vune za punjenje prostirke tj. dušeka i šilteta. 

To bi bili glavni načini prerade i uporabe vune ti okolici Travnika. 
Niže navodim opis izrade pojedinih produkata. 

Narod u ovim krajevima razlikuje 3 vrste vune od kojih je najbolja 
vlas, srednja kvaliteta ščim i najgora potka ili poutka. Kako vidimo, upravo 
obratno od onoga što se u nauci o vuni smatra najboljim. Prema toj 
raspodjeli i količini vune upravljen je uglavnom i uzgoj ovaca, uzevši u 
obzir još i krupnoću eksterijera. 

Ščim se obično miješa sa potkom i zajedno služe za predenje ,potke“, 
konce za potkivanje osnove koja se prede iz vlasi. Vlas = Grannenhaar, 
potka = Flaumenhaar. 

Strižnja vune nije vezana na stalan datum. Ravna se prema vremenu. 
Počimlje, ako je vrijeme pogodno, oko starog Jurjeva (početkom svibnja), 
pa traje sve do Petrova dne (koncem lipnja), a često se otegne i još dulje. 
Ostrižena se vuna, ako je strižena na Vlašiću, prenosi u vrećama ili 
ararima (od kozje kostreti otkani prostrani džakovi) kući u selo i sprema 
u kakvu tamnu suhu komoricu, gdje se, naravno, na znojenje vune (proces 
vrenja prouzrokovan bakterijama koji može znatno oštetiti kakvoću vune) 
ne pazi. Obično se tako spremaju cijela runa, koja se tek pri pranju 
razdvoje. U imućnijim zadružnim kućama pere se sva vuna odjedamput, 
dok se u siromašnijima pere prema vremenu i potrebi, a često se i proda 
na pijaci neoprana, uslijed čega i polučuje vrlo niske cijene. Kod pranja 
se vuna najprije pokiseli u mlačnu vodu, da se otopi najgrublja nečist 
(sjerina). Neki meću i kućne sode, da se bolje opere. To kiseljenje traje 
2—3 sata, a često i više; već prema prirodnoj čistoći vune i spretnosti 
pralje. Iza toga se vuna pere gnjavljenjem i valjanjem u sudu u kojem je 
i pokiseljena. Da bi se konačno vuna pročistila, vrši se ispiranje čistom 
hladnom vodom. Vuna se često ispire u ,,sepetima“ (pletenim košarama za 
prenos plodina), tako da se oprana, a neisprana vuna ponire u sepetu u 
vodu i onda se sepet izdiže nad vodu; zamazana se voda kroz pleter oci- 
jedi, a vuna zaostaje. Taj se postupak ponovi par puta, dok vuna ne bude 
potpunoma čista. Dobro isprana vuna suši se po ogradama (plotovima) i 
uopće po zato zgodnim od zemlje uzvišenim mjestima (svakako mora biti 

uzdignuto od zemlje radi eventualne prljavštine i vlage na zemlji). Osobito 
je ružan običaj da se vuna suši na suncu, što, svakako, škodi kvaliteti vune. 
Seljaci tako imaju manje posla oko nje. Kad bi bili uvjereni da to škodi 
vuni, sigurno bi se toga odrekli. Kad je vuna suha, što se određuje posve 
empirijski opipavanjem vune rukom, te kad se vlaga više ne osjeća, ili 
se osjeća još vrlo slabo, smatra se vuna suhom; skida se s plotova i 
sprema u komorice u kojima stoji do dalnje prerade. Sušenje vune znade 
potrajati, ako je vrijeme nepovoljno, i po 8 dana, što naravno šteti kakvoći 
vune. Kad je vrijeme lijepo, osuši se vuna za par dana. S tim je čišćenje. 
vune završeno i vuna je, kako sam gore naveo, spremna za dalnju preradu, 
odnosno prodaju. Oprana se vuna plaćala u Travniku po 20-25 din. kg., 
dok je cijena neopranoj bila 12—16 din. na pijaci u Travniku (cijene vri- 
jede za ljeto 1935 god.). Neopranu vunu dijele seljaci u čistu vunu i firu 
(otpadak). Računa se iz neoprane vune 50—80"/, čiste vune, što ovisi o 
držanju ovaca preko zime (o čistoći, ishrani itd.). 

Oprana i suha vuna mora se najprije čupati t. j. runa koja se pranjem 
i sušenjem nisu posve rastavila treba rastaviti, a pojedine pramenove pot- 
puno isčupati u pojedine niti, osloboditi ih ,,divljih vlasi“ (to su one tvrde 
vlasi koje vežu pramen i koje se kod sukna i ćebeta daju izvući, Leit- 
haaren), — Vunu čupa sva kućna čeljad i to obično iza večere kad nema 
drugog posla, a često se radi čupanja vune saziva i prelo i posijelo, što 
pretstavlja neku vrstu mobe, To je prvi stepen prerade. 

Iščupana vuna pretstavlja smjesu niti raznog promjera i razne duljine, 
pa se takova rabi samo za punjenje dušeka. Da bi se gore navedene vrste 
vune podijelile, mora se vuna češljati odnosno vlačiti na grebenima ili 
grebenati. (Grebeni su sprave slične grabljama, samo što imaju dva reda 
zubaca, metalnih klinaca. Sam greben je potstavljen ovnovom rožinom da 
se klinci bolje drže. Pri poslu se rabe uvijek dva grebena: jedan okrenut 
klincima gore, a drugi dolje, a između njih se vlači vuna.) Grebenanjem 
se vuna dijeli na gore spomenute tri vrste: vlas, ščim i potku. Najprije se 
izvuče vlas i osnova koju narod, prema svojoj potrebi, punim pravom drži 
najboljom vunom: ujedno je vlas i najdulja. Oni vele za kvalitetu , ruka“ 
n. pr. najbolja ruka je vlas, srednja ščim itd. Druga vrsta je ščim. Rabi se 
ili sam, opreden za čarape, ili u zajednici s potkom za potkivanje osnove. 
Treća vrsta je potka ili poutka; ,mnajčerupavija“ (najsitnija) je. Samo 
češljanje vune može se obaviti i domaćim strojem 1. zv. gargalama ili 
gargašama. Taj postupak onda zovemo garganje. Na taj se način ne odi- 
jele pojedine vrsti vune, već se samo potpuno raščihaju pojedini pramenovi 
i pramenčići, pa se takva mješavina upotrebljava za punjenje dušeka ili 
šilteta. Iščešljana .v/as ili osnova prede se na čekrkliji ili čekrku, što nije 
ništa drugo do preslica na stroju, te se odmah suče na mosure. Iz tako 
zgotovljenog konca od vlasi pravi se osnova. Po tome se osnova suče na 
rašku (obični štap s rašliama na oba kraja dug oko 50—60 cm.). Gotova 
osnova zove se pasma ili povjesmo, a složena je u kančila (štrengice). 


11* 

Tako se čeka na početak tkanja. Gotovo povjesmo treba ponovo nasukati 
na mosure, ali se prije toga nakvasi da se lakše suče. Pasma se suče 
ponovno pomoću čekrka s letkom i košare. Pasma se nategne na košaru, 
na /etku se metne mosur na kojeg se uvede nit i goni kolom od čekrka. 
Koliko treba tkalja osnove t. |. koliko joj ireba žica, toliko nasuče mo- 
sura. S tim je gotova priprava osnove ili drugi stepen prerade vune. 

Na isti se način prerađuje i votka. Ova se, međutim, često prede i 
na ručnu preslicu, pa tek kasnije namota na mosure. Tako pripremljeni 


Foto: Šmalcelj 
Sl. 1. Bent i kolo za pogon stupe u Oborcima 


mosuri smještaju se na osnovače koje su montirane na zidu kuće ili štaglja, 
Krajevi niti s mosura pohvataju se i uvedu na osnovaču. S osnovača 
dolazi osnova na navijače, a s ovih na vraćilo. Na vratilu dolazi ,,osnutak“ 
na stan. 

Tako se konačno pripremljena osnova na vratilu uvede najprije u nito, 
a snita u brdo. Za sukno se osnova uvađa u 4 nita. Sad se oba vratila 
povežu i na prednje se tka sukno, a sa zadnjeg se odvija osnova. U /ađici ili 
čunju je smještena potka s kojom tkalja potkiva osnovu. Kad je sve tako pri- 
premljeno, sjedne tkalja za stan i počne tkati. S tim je sva priprema završena, 

Vrlo je teško reći koliko jedna tkalja dnevno može otkati sukna, jer 
se obično tka uz ostale kućne poslove, kad se uhvati malko vremena i 
za to. Računa se ipak da tkalja preko dana otka, ako je sve spremno, oko 
5—8 aršina, (aršin — 75 cm.) što opet ovisi o kvaliteti sukna. Što je 
sukno gušće, bolje, otka se manie. Širina sukna iznosi u stanu oko 80 cm. 
Duljina otkanog komada sukna zavisi od volje tkalje i od kućne potrebe. 
Obično su komadi, koji se tkaju u akord za trgovce, duži i dosežu do 
8 m., dok su za kuću kraći, (5—7 m.). Otkano sukno nije još spremno 
za upotrebu, (premda se i od njeg prave neke odjevne sitnice). Ono ide 
istom sada u sfupu na valjanje. U stupi se sukno zbije i postaje poput 
filca. Narod tome postupku veli zalijevanje retka, i izvlačenje vlasi t. |. valja 


& 


Foto: Šmalcelj 
SI. 2. Kolo za pogon stupe u Svici (Lika) 


se dotle, dok se izgubi redak, i dok se divlje vlasi ne izvuku. Divlju vlas 
naziva narod i kam, pa vele ,,sukno je uvaljano kad se ,ham izvuče.“ 

Stupe se ne nalaze u svakom selu. Za čitav kraj se snosi sukno u 
selo koje leži na zato pogodnom terenu i koje ima obilje potočne vode 
za pogon stupe. Za Travnik i svu njegovu okolinu nalaze se stupe u 
Oborcima, selu ispod planine Komar, na jugozapad Travniku. Samo selo 
smješteno je na željezničkoj pruzi Travnik—Jajce, što uvelike pogoduje 
otpremi i dopremi sukna. Seljaci ostavljaju izrađeno, oikano sukno kod 
poznatog trgovca od kojeg nose robu u Travniku, a stupari ga odavle 
uzimlju na daljnji postupak. Na isto mjesto stupari donose i gotovo uva- 
ljano sukno. U stupu se uzima sukno po metrima, i po metrima se plaća 
valjanje ili stuparina (1 m. se plaća 0'75—1 din.). Iz stupe gotovo sukno 
mjeri se aršinima. Ovaj postupak odgovara potpuno stvarnosti; naime u 
stupi se sukno pokupi za oko 25%%/,, tako da od metra dobijemo 75 cm. 

ili 1 aršin. Prema tome, koliko je u stupu ušlo metara, toliko izlazi iz 
stupe aršina. Kao razlog, di se stupe ne nalaze i po drugim selima koja 
bi rad svoje blizine i smještaja bila seljacima podesnija za valjanje sukna, 
navodi se slab kvalitet vode. Biće da voda za valjanje sukna ne smije 
sadržavati vapna, jer se sukno tokom valjanja kvasi, pa bi sadržaj vapna 


Foto: Šmalcelj 
Sl. 3. Unutrašnjost stupe valjalice, Oborci 


mogao škoditi zagrijanom suknu. Interesantno je spomenuti da na padi- 
nama Vlašića nema ni jedne stupe. 

Inače drugi razlozi ne postoje, ako izuzmemo da bi to moglo biti 
uvjetovano hrđavim običajem. 

Stupa. Da bi se dobio dovoljan pad vode za pogon stupe, potrebno 
je podignuti bent ti. na zgodnom mjestu potok suzbiti (sl. 1.) Iz benta 
vodi ,jadja“ vodu u badanj koji se kao i lađa u dnu suzuje. Iz njeg dolazi 
mlaz vode na kolo. (Vidi sliku 2, koja nije, doduše, iz Travnika, ali nam sam 
princip dobro ilustruje). Pod kolom se nalazi izdubeno drvo u kojem se 
samo kolo okreće. Na vanjskoj strani kolo je smješteno na ,,santrač“, 
prostor za smještavanje osovine kola; obično je od trešnjeva drveta, za- 
trpan kamenjem, da ga voda ne odnese. Samo kolo od bukova je drveta. 

U kolu su dvije krstine i 4 gobelje, a izvana na rubu 8 kašika u koje 
udara voda i tako pokreće kolo. Svi se dosad navedeni dijelovi nalaze izvan 
kolibe. U kolibi se kolo veže na ,vreteno“. Na njemu su dvije križnice 
koje služe za dizanje maljeva. Dosad navedeni dijelovi služe za pogon 
glavnih dijelova stupe ,maljeva“. Dva malja za izrađivanje sukna izrađena 
su iz bilo kojeg drveta (sl. 3). Maljeve drže gnjatovi. Kako sam spomenuo, 
maljeve dižu križanice udarajući na ,/apte“ (dašćice na dnu malja). Sukno 


Me 


Foto: Šmalcelj 
Sl. 4. Skupni izgled stupe valjalice sa stuparom i izvaljanim suknom. Oborci 


se umeće u ,baburu“ ili ,tekne“, izdubeno bukovo drvo koje stoji okrenuto 
na ,Alupi“, koja počiva na podu kolibe. Babura je sa svake strane zatvorena 
djemom, da sukno ne leti napolje. Prije spomenuti gnjatovi ili maljevi su pri- 
čvršćeni na ,sohe“ koje su izvan kolibe utvrđene čivijom za brvno. Sva ta na- 
prava smještena je u zgradici zvanoj ,,koliba“, sagrađenoj od brvana, i pokri- 
venoj daskom ili šindrom. U nekim krajevima stupa je slobodno postavljena na 
potoku. (Hercegovina). Interesantno je spomenuti da željezne osovine leže u 
drvenom ležaju i da se hlade isključivo vodom; drugog mazanja nema, a i nije 
potrebno. Sva ta naprava, izuzevši osovine, «iskjučivo je izrađena iz drveta. 
Cijela se naprava zove ,stupa“ ili bolje ,stupa valjalica“ (sl. 4). 

Rad stupe. Sukno se po širini četverostruko sašije, nakvasi i uloži 
u baburu. Tada počne valjanje i traje obično 24 sata ili 1 red; ako je 
vuna tvrda, traje valjanje i 36—48 sati. Za vrijeme valjanja sukno se za- 
grije i posuši. Stoga se, s vremenom na vrijeme, zalijeva hladnom vodom. 
Ugrijano se sukno bolje valja nego ohlađeno. Zato se ne smije prečesto 
zalijevati. Detaljan način i postupak pri valjanju drže pojedini stupari 
svojom tajnom. Za 24 sata stupa preradi oko 40 m. sukna. Površina ba- 
tova je nazupčena; na zupcima se sukno kupi i prevrće, pa se tako bolje 
izvalja. Gotovo se sukno suši po plotovima. Osuši se za 2—4 dana. Suho 
se sukrio savija u ,frube“ i šalje trgovcima od kojih je uzeto za preradu. 
— Jedan stupar izradi u glavnoj sezoni, koja traje od jeseni do Božića, 
3—4000 m. sukna. Seljanke izrađuju sukno ljeti, jer im suknene haljine 
trebaju, obično, zimi. Pored stupe i valjanja bavi se stupar i nekim spo- 
rednim poslom, obično zemljoradnjom. Mnogi stupari napuštaju valjanje 
sukna radi velikih daća i konkurencije. Svi su stupari u Oborcima musli- 
mani. Od ovako zgotovljenog sukna izrađuje se razna odjeća, kao gunjevi, 
ćurdije, čakšire itd. 

Bojenje sukna. Bijelo nebojeno sukno ne služi za svaku odjeću. 
Treba ga, dakle, obojiti. Boji se jedino u crno. Nekad se sukno bojilo na 
posve domaći način pomoću kore sitnog planinskog jasena — hrastova 
kora — kovačina (metalni otpaci s nakovnja). To se sve iskuhalo, i u 
tako dobivenoj tekućini, koja je bila intenzivno crna, bojilo se sukno. 
Danas se boji s kara-bojom, što nije ništa drugo do obična tvornička crna 
boja. Njoj se doda malo hrastove kore (da reakcija bude lužnata-tanin), 
dobro se prokuha i u toj otopini namače se sukno dotle, dok ne bude 
intenzivno crno. Zatim se sukno ispire u hladnoj potočnoj vodi, dok pre- 
stane ispuštati crnu boju. Jedini nedostatak ,,kara“-boje jest taj, što daje 
suknu onaj strašno neugodni teški zadah, tipičan za mokro seljačko sukno. 
Kao što su Oborci poznati radi stupa, tako su Maline selo, na sjevero- 
istok Vlašiću, poznate radi bojenja sukna; u tom selu ima bojenje sukna 
gotovo obrtnički karakter. 

IL. Šarvale (ili šalvare). U okolici Travnika, kao gotovo i po svoj 
Bosni, nose muškarci i žene šalvare, kao donju odjeću (pantole). Osobito 
su šalvare obljuvljene zimi. Tkanje je isto kao i za sukno samo se žice 
osnove ne uvode u 4 već u 2 nita. Šalvare kroje žene same kod kuće. 

III. Ćebeta (sing. ćebe), su jako praktična pokrivala. Služe za sve 
moguće svrhe: za pokrivanje blaga, ljudi itd. U okolici Travnika izrađuju 
se slabo, iako se mnogo troše. Do nedavna je na Šumeći u samom Trav- 
niku radio jedan koš za valjanje ćebeta, ali danas ni taj više ne radi. 
Glavna su mjesta za izradbu ćebeta Livno i Visoko, gdje je izrada ćebeta 
poprimila u pravom smislu riječi obim zanata. 

IV. Izrada raznog pletiva. Od vunenog se konca najviše prave 
priglavke, čarape i dokoljenice. Pletivom se u glavnom bave čobani i 
čobanice, da ne bi besposleni hodali za marvom. Najmljeni čobani i ovčari 

pletu za sebe od svoje vune: naime svaki čobanin dobiva, prema pogodbi, 
i jedno runo vune, čime se namiruje njegova potreba na vunenoj obući. 

V. Punjenje prostirke. Kako je u Bosni običaj da se spava i sjedi 
na podu, to se prema tome spravlja i prostirka. Glavna prostirka za spa- 
vanje je dušek; to je dugi madrac ispunjen izgarganom vunom. Slično mu 
je šiltem, samo što ne služi za spavanje, već za sjedenje preko dana. 
Budući da se ležanjem i sjedenjem vuna brzo ubija, to se mora često 
čupati, a, kako je sušena na suncu, krhka je, tako da se tom prilikom od 
nje mnogo iskida. Zbog toga se vuna u njima često mijenja. Pa i na to 
ode znatna količina ukupno proizvedene vune. 

Zaključak: Glavna se količina vune poiroši u kući samoj, dok se 
manji dio proda. Glavni je produkt iz vune sukno, koje često donosi 
seljaku i zaradu. Oko izrade sukna zaposleno je više izrađivača, tako da 
je to dosta zamršen posao. Postupak s vunom potpuno je primitivan, ali 
nije za odbaciti: jedino bi ga u nekim točkama trebalo popraviti. 


Šmalcelj Ivo (Travnik) ' 


Zusammenfassung: — Verarbeitung der W.lle in dem Bauernhause in der Um- 
gebung von Travnik. In Umgebung Travniks wird das meiste Wollquantum am linken 
Ufer des Fliisschens Lašva gewonnen, im Gebiete des Vlašić-Gebirges. Die Schafe 
werden zu Anfang des Sommers geschoren. Die Zeit ist nicht festgesetzt, sondern es 
hangt von der Witterung ab. In kalteren Jahren werden die Schafe spiter geschoren ; es 
wird gewohnlich auf dem Vlašić geschoren, und die Vlašićer Wolle ist immer etwas 
hoher im Preise als die Niederungswolle. Die Preise bewegen sich zwischen 12—25 
Dinar (im Jahre 1985), je nach der Reinlichkeit der Wolle (ungewaschen-gewaschen). 
— Das grčsste Quantum der Wolle wird fiir den Hausbedarf verarbeitet u. zw. in erster 
Reihe in gewčhnliches Tuch (4 Liitzen), ferner in Šalvare-Tuch (2 Liitzen), dann in 
verschiedene Strickerei-produkte Fiustlinge =,,dorukvice“ und hohe Striimpfe=,tozluke“, 
kurze Striimpfe bis zum Knčchel=,ferluke“, niedrige Sohlestriimpie = ,priglavke“; Wolle 
wird viel auch zur Fiillung von Schlafmatratze =,,dušek“, Sitzpolster verwendet= ,,Silte“. 
. Die Tucherzeugung unterstiitzen die Pramker Kaufleute durch Geldvorschiisse, weil 
sie auch mit Tuch handeln. 

in der Hauptsache unterscheidet das Volk zwei Sorten Wolle aus demselben 
Vlies u. zw. Auizugwolle = ,osnova“ (Grannenhaar) und Einschlanwolle=,potka“ (Flaum- 
haar). Ein Schaf gibt im Durchschnitt 1,5—2 kg. ungewaschene Wolle, und wird um- 
somehr geschatzt, je mehr es Grannenhaar im Vliesz gibt. Aus gesponnenen und auf dem 
Aufzugsgeradt auigezogenen Kettenmaterial wird auf dem Webstuhle Tuch gewoben. 
Eine _ Weberin kann tiglich 6—9 Ellen= ,arsin“ fertigweben. Das fertige Tuch geht in 
die Walkmiihle. Fiir die Travniker Umgebung gibt es Walkwerke in Oborci. Die _ Walker 
sind keine Professionisten, sondern gewčhnliche Bauern, weil sie sonst von diesem Ge- 
schaft nicht leben k&nnen. Das Tuch wird bis zum Verschwinden der F&den gewalkt 
bis sich der F4denabstand= ,,dok se redak salije“ verfilzt, bis es also geniigend dicht 
wird. — Aus der Walkmiihle geht das Tuch in die F&rbereien (im Dorf Maline, ober- 
halb Gučagora), wo es gewčhnlich nur schwarz gefarbt wird. 

Nach all'dem hat die Wollverarbeitung in der Travniker Umgebung den Charakter 
eines verzweigten Hausgewerbes. 


